b'\n_START_ARTICLE_\nPicenas\n_START_PARAGRAPH_\nPicenas (lot. Picenum)\xc2\xa0\xe2\x80\x93 istorinis regionas senov\xc4\x97s Romos Italijoje Adrijos j\xc5\xabros pakrant\xc4\x97je, dabartin\xc4\x97s Italijos Mark\xc4\x97s regione._NEWLINE_\xc5\xa0iame regione buvo gim\xc4\x99 Pomp\xc4\x97jus Didysis ir jo t\xc4\x97vas Pomp\xc4\x97jus Strabonas._NEWLINE_Picene gyveno ma\xc5\xbeai \xc5\xbeinoma italik\xc5\xb3 piceni\xc5\xb3 tauta. J\xc5\xb3 religinis centras buvo Kupra Maritimoje (Cupra Marittima), pavadintoje deiv\xc4\x97s Kupros (Cupra) garbei. Romos laikais piceni\xc5\xb3 pavadinimas i\xc5\xa1liko Piceno kra\xc5\xa1to pavadinime.\n_START_SECTION_\nIstorija\n_START_PARAGRAPH_\nPicenas buvo Adrijos pakrant\xc4\x97je, prie\xc5\xa1ingoje pus\xc4\x97je negu Roma. \xc4\xaf pietry\xc4\x8dius nuo Umbrijos. Picenas ribojosi su Umbrija, Samnijumi ir Apulija._NEWLINE_Picenas tapo vienu i\xc5\xa1 vienuolikos Italijos region\xc5\xb3. Trys vidiniai Piceno miestai buvo ekonomi\xc5\xa1kai i\xc5\xa1sivyst\xc4\x99, nors v\xc4\x97liau d\xc4\x97l ne\xc5\xbeinom\xc5\xb3 prie\xc5\xbeas\xc4\x8di\xc5\xb3 sumenko._NEWLINE_286\xc2\xa0m. Picen\xc4\x85 u\xc5\xbekariavo rom\xc4\x97nai, sritis tapo Romos kolonija. Po Piceno u\xc5\xbe\xc4\x97mimo pakrant\xc4\x97s gyvenviet\xc4\x97s irgi tapo rom\xc4\x97n\xc5\xb3 kolonijomis._NEWLINE_Picenas daugiausia \xc5\xbeinomas kaip Romos \xc5\xa1alininkas kare su Hanibalu P\xc5\xabn\xc5\xb3 kar\xc5\xb3 metu. 91\xe2\x80\x9388\xc2\xa0m. pr. m. e. vykusiame S\xc4\x85junginink\xc5\xb3 kare Picenas buvo Romos baz\xc4\x97, patvirtindamas savo lojalum\xc4\x85 Romai.\n_START_SECTION_\nKult\xc5\xabra\n_START_PARAGRAPH_\nXIX a. pabaigoje atlikti Piceno teritorijos kasin\xc4\x97jimai suteik\xc4\x97 \xc5\xbeini\xc5\xb3 apie regiono gyvenim\xc4\x85 gele\xc5\xbeies am\xc5\xbeiuje. Kap\xc5\xb3 kasin\xc4\x97jimai parod\xc4\x97, kad piceniai mirusiuosius laidodavo aprengtus r\xc5\xabbais, kuriuos jie vilk\xc4\x97davo b\xc5\xabdami gyvi._NEWLINE_Karius laidodavo \xc5\xbeem\xc4\x97je su \xc5\xa1almu, ginklais, indais maistui ir g\xc4\x97rimams. Kapuose aptikti karoliukai, sag\xc4\x97s (fibulos) ir gintaras rodo, kad IX ir galb\xc5\xabt X a. Adrijos pakrant\xc4\x97je vyko aktyvi prekyba, ypa\xc4\x8d gintaru ir karoliukais i\xc5\xa1 stiklo mas\xc4\x97s. Moter\xc5\xb3 kapuose aptikti gaus\xc5\xabs papuo\xc5\xa1alai i\xc5\xa1 bronzos ir gele\xc5\xbeies._NEWLINE_Kari\xc5\xb3 kapai, manoma, rodo, kad piceniai buvo karinga tauta. Kiekvieno vyro kape aptiktas daugiau ar ma\xc5\xbeiau pilnas kario komplektas, da\xc5\xbeniausiai aptikti ginklai buvo ietys. Piceni\xc5\xb3 kalavijai, atrodo, buvo importuojami i\xc5\xa1 Balkan\xc5\xb3.'